***Muhammad Yusuf***

***(1954 - 2001)***



Hozirgi davr o‘zbek milliy' adabiyotining ko‘zga ko‘ringan iste’dodli shoirlaridan biri Muhammad Yusufdir. U 1954 yil 26 aprelda Andijon viloyatining Marhamat tumaii, Qovunchi qishlog’ida oddiy oilada tavallud topdi. O’rta maktabni tugatgandan so‘ng respublika Rus tili va adabiyoti institutini (1978) tamomladi. 1978—1980 yillarda respublika Kitobsevarlar jamiyatida, 1980—1986 yillarda «Toshkent oqshomi» ro‘znomasida, 1986—1992 yillarda esa G’afur G’ulom nomidagi Adabiyot va san’at nashriyotida, hozir esa «O’zbekiston ovozi» ro‘znomasida faoliyat ko‘rsatmoqda.

U o‘nga yaqin she’riy to‘plamlarning, o‘nlab qo‘shiqlarning muallifi sifatida keng kitobxonlar qalb kirib ulgurgan. Uning dastlabki she’rlari birinchi bor «O’zbekiston adabiyoti va san’ati» ro‘znomasida 1976 yilda chop etilgan. Shundan so‘ng «Tanish teraklar” (1985), «Bulbulga bir gapim bor» (1987), «Iltijo” (1988), «Uyqudagi qiz» (1989) «Halima enam allalari” (1989), «Ishq kemasi» (1990), «Ko‘nglimda bir yor” (1990), «Bevafo ko‘p ekan» (1991), «Erka kiyik» (1992) kabi jozibali she’riy to‘plamlari nashr etildi. 1989 yilda esa «Uyqudagi qiz» nomli she’riy to‘plami uchun unga respublika Yoshlar mukofoti berildi.

U rostgo‘y shoir, halol va pokiza qalb egasi. Shuning uchun ham uning she’riyati butun ma’naviyatga to‘la, muhabbat haqida kuylaydimi, bevafo yor haqida qo‘shiq to‘qiydimi yoki tariximiz, taqdirimiz haqida kuylaydimi hamisha hayotga, haqiqatga hamnafaslik sezilib turadi. Uning she’rlari oddiy, ravon, soddaligi bilan xalq og’zaki ijodiga hamohang ko‘rinadi. Shoirnig «Mehr qolur» she’rini eslang-a:

O’tar inson yaxshi-yomoni,

Mehr qolur, muhabbat qolur.

Shoir she’riyati ham shunday. Mehringizda, qalbingizda qo‘shiq bo‘lib qoladi.

**x x x**  
  
Yurtim, ado bo'lmas armonlaring bor,   
Toshlarni yig'latgan dostonlaring bor,   
O'tmishingni o'ylab og'riydi jonim,   
Ko'ksing to'la shahid o'g'lonlaring bor.   
  
Bag'rim o'rtar bir o'y bahor ayyomlar,   
Oy borgan yoqlarga termulib shomlar.   
Aybin bilmay ketgan Akmal Ikromlar,   
Fayzullodek mardi-maydonlaring bor...   
  
Yurtim, ko'nglingdek keng osmonlaring bor,   
Yulduzni yig'latgan dostonlaring bor.   
Osmonlaringdan ham diydoringga zor,   
Jayrondek termulgan Cho'lponlaring bor.   
  
Qo'ling qadog'iga bosay yuzimni,   
Onamsan-ku, og'ir olma so'zimni,   
Qayinbarglar yopib qaro ko'zini  
Olislarda qolgan Usmonlaring bor.   
  
Alhazar, alhazar, ming bor alhazar,   
Ana, yurishibdi kiyganlari zar,   
Qodiriyni sotib shoir bo'lganlar -  
Mehrobingdan chiqqan chayonlaring bor...   
  
Qurboning bo'layin, ey onajonim,   
Sening faryodlaring, mening fig'onim,   
O'tmishingni o'ylab o'rtanar jonim,   
Aytsam ado bo'lmas dostonlaring bor.

**ONAMGA XAT**  
  
Men sizni o'ylayman shomu saharda,   
Ona, sog'insam ham bora olmayman,   
Tunlari charog'on shunday shaharda,   
Hech kimga ko'nglimni yora olmayman.   
  
Men siz aytgandayin hammani sevdim,   
Hammaga ishondim, mana oqibat:   
O'z do'stim uyiga ko'mildi sevgim,   
Kun bo'lib ko'ksimni kuydirdi nafrat.   
  
Boshimdan o'tgani ko'kka ham ayon,   
Yulduzlar qiqirlab kular oqbadan:   
Men - zangor yaylovda olis, bepoyon,   
Uyuridan ajrab qolgan qulunman...   
  
Mana, ketayapman tosh yo'lda ko'zim,   
Qadamim moshinlar yo'rg'asiga mos.   
Yig'lasam yupatib o'zimni o'zim,   
Pishqirib qo'yaman toychoqlarga xos.   
  
Va sizni o'ylayman shomu saharda,   
Ona, sog'insam ham bora olmasdan.   
Tunlari charog'on shunday shaharda  
Hech kimga ko'nglimni yora olmasman...   
  
Ha, sevgi haqida. U dilga ne zeb,   
Kuyinmang, ne iloj qilmasa nasib.   
Baxtimga hamisha Siz sog' bo'ling deb,   
Sog'ingan o'g'lingiz - Muhammad Yusuf.

**OTA**  
  
Armonim bor, bu dunyoda armonim bor,   
Qoq dalada o'tlar bosgan o'rmonim bor.   
Qizg'aldoqday boshim egik bu makonda,   
Yonib yashab o'tmagan otajonim bor.   
  
Ota desam, bag'ri-dilim yonaverar,   
Kunim yonar, oyu yilim yonaverar,   
Mozoriga qo'ygan gulim yonaverar,   
Tutunlarga to'lib ketgan osmonim bor.   
  
Esaversin jannatlardan kelgan nasim,   
Momo yerim, o'zingsan eng muqaddasim,   
Bag'ringda jim tinglab bu tun jon nafasim,   
Ruhimni allalab yotgan jahonim bor.   
  
Odam bo'lib bir odamni tushunmaslar,   
Ko'zingda yosh ko'rib ham goh o'kinmaslar,   
Bosgan izim poylab yurgan ey, nokaslar,   
Qabrdan qo'l cho'zib turgan qalqonim bor...   
  
Men otamdan qolgan erkin sado-sasman,   
Qonimga yot navolarga qayrilmasman,   
O'lgunimcha endi undan ayrilmasman -  
O'z otamdek bo'lib qolgan imonim bor.   
  
Armonim bor, bu dunyoda armonim bor,   
Keng dalada gullar bosgan o'rmonim bor,   
Qizg'aldoqlar bosh egib qon yig'lab turgan  
Bu makonda mening ham nurjahonim bor.

**QO'YABERING...**  
  
Shamol sabab, ehtimol,   
Tunda eshik g'ichirlar.   
Boshlanadi, qishloqda  
Shunda pichir-pichirlar.

Sizga nima?

Siz uxlang,

Hech ishingiz bo'lmasin.

Kimda kimning ko'ngli bor,

Qo'yavering, o'ynasin...   
  
Oshiqlarim - oshiqdek  
Mayli, ko'ngil xushlasin,   
Ikki oshiq istasa,   
Shamol bilan mushtlashsin.

O'ksimasin qiz qalbi,

Yigit rayi o'lmasin,

Kimda kimning ko'ngli bor,

Qo'yavering, o'ynasin...   
  
G'iybat qilmang yigitni,   
Uyaltirmang qizni ham.   
Shunday o'tli muhabbat  
Siylar bo'lsin sizni ham.

Bir sovuq so'z tufayli,

Sevgi bog'i so'lmasin.

Kimda kimning ko'ngli bor,

Qo'yavering, o'ynasin...   
  
Ilk sevgidan iymanib,   
So'ng pushaymon yonsa ham,   
Sepli qizga suykanib,   
Epli qizdan tonsa ham.

Nasib etmay yor vasli,

Endi hajri qiynasin!..

Kimda kimning ko'ngli bor,

Qo'yavering, o'ynasin...   
  
Ikki yorti bosh uzra  
Porlasin ishq quyoshi.   
Qizga hayo, yigitning  
G'urur bo'lsin yo'ldoshi.

Diydoriga bir-birin

Termulishib to'ymasin.

Kimda kimning ko'ngli bor,

Qo'yavering, o'ynasin...

**x x x**  
  
Muhabbat, sen chiroyli,   
Muhabbat, sen go'zalsan.   
Tag'in bir zum turaylik,   
Gapirmayman, uyalsang...   
  
So'ng ketarmiz. Sezdimki  
Men orzuga yetmadim.   
Seni shunday sevdimki  
Qo'lingdan ham tutmadim.   
  
Qo'ling... sening qo'llaring,   
Muloyimdir ehtimol.   
Ayri tushdi yo'llarim,   
Sevar yorim, yaxshi qol.   
  
Muhabbat, unut meni,   
Va men ham... unutmayman.   
Tushlaringda kut meni,   
Tushlaringga kirgayman...   
  
Muhabbat, sen chiroyli,   
Muhabbat, sen go'zalsan.   
Kel, ko'rishib turaylik,   
Salomlashmay, uyalsang.

***Foydalangan adabiyot***

1. ***WWW. GOOGLE.COM***

**SIR**  
  
Shamoldek beqaror shoir sevgisi,   
Uning bor davlati - savlati.   
Sog'inchdan yoqar-u rayhonlar isi,   
Meni tanlaganing g'alati...   
  
Na bir shirin kalom ming zahmatingga,   
Na bir salomingga alik oladi.   
Muhabbating nima Muhammadingga?..   
Qalamni quchoqlab uxlab qoladi.   
  
Qasri shuhrat aro qon yig'lar yurak,   
Ko'ksingda nimadir g'ijjak chaladi.   
Unga she'r kerakdir,   
Senga er kerak.   
Koshki tushunsa u valadi...   
  
U so'z kutar, uni sen kutib oylab,   
Bir umr yo'l qarab ko'zing toladi.   
Sevgilim, farishtam... tentagim, yo rab,   
Baxtingni yarmini she'rim taladi!..   
  
Gunohing ne edi, ey mungliq dilbar,   
Seni tanlaganim g'alati...   
Asl shoir asli uylanmay o'tar,   
Uylansa ham ko'rmay xotin oladi.

**TUSHLARIMGA KIR**  
  
Kapalakday kelib, qoshingga qo'nib,   
Ko'zingga termulib umrim o'tsaydi...   
Nima ham ko'ribman men yigit bo'lib?   
Sochingni silashga qo'lim yetmaydi.   
Peshonam shu ekan, peshonam shudir,   
Tushimga kir endi, tushlarimga kir.   
  
Tovoning o'padi ariqdagi suv,   
Ko'ylaging etagin o'padi maysa.   
Men-chi bir giyohcha bo'lolmadim-ku,   
Ey, ko'zlari jayron, kiprigi nayza!   
Peshonam shu ekan, peshonam shudir,   
Tushimga kir jonim, tushlarimga kir.   
  
Ko'chib borayotir bu umr - karvon,   
Kunlarning bo'ynida yurak qo'ng'iroq.   
Men senga armonu sen menga armon,   
Ko'nglimning to'rida tutar shamchiroq.   
Peshonam shu ekan, peshonang shudir,   
Tushimga kir jonim, tushlarimga kir...   
  
Kapalakday kelib, qoshingga qo'nib,   
Ko'zingga termulib umrim o'tsaydi.   
Qoldingu bag'rimda jonimdek bo'lib,   
Sochingni silashga qo'lim yetmaydi.   
Peshonam shu ekan, peshonang shudir,   
Tushimga kir jonim, tushlarimga kir...

**MUHABBAT**  
  
Muhabbat, ey go'zal iztirob,   
Ey ko'hna dard, ey ko'hna tuyg'u.   
Ko'kragimga qo'lingni tirab,   
Yuragimni to'kib qo'yding-ku.   
  
Qancha ko'zlar menga zor edi,   
Na g'am, na anduhim bor edi.   
Qushday yengil ruhim bor edi,   
Chok-chokidan so'kib qo'yding-ku.   
  
Ne qilarding menga tegib sen,   
Yengilmagan edim - yengib sen,   
Boshlarimni yerga egib sen,   
Qomatimni bukib qo'yding-ku.   
  
Sen men uchun bir xayol eding,   
Yaxshi bor yo yaxshi qol eding.   
Jon kerakmi - mana ol endi,   
Qiynar bo'lsang qiynab to'yding-ku.   
  
Bilmam, nima edi maqsading;   
Menga bir juft guling asrading,   
Birin otin Kumush atading,   
Birin ismin Zaynab qo'yding-ku.   
  
Muhabbat, ey go'zal iztirob,   
Ko'chang kezdim sarson, dovdirab,   
Yuzlarimga yuzlaring tirab,   
Ko'zlarimni bog'lab qo'yding-ku!..

**SUVPARI**  
  
Seni hech kim sevolmaydi meningdek:   
Vaslingga zor bu oshiqlar, ehtimol,   
Poyingga tiz cho'kib yig'lar, ehtimol,   
Lekin sodiq bo'lolmaydi meningdek!..   
  
Aldanma yor, aldamchilar makriga,   
Malak bo'lma bevafo ishq shahriga,   
Ular seni bir bossa bas bag'riga,   
Seni hech kim sevolmaydi meningdek.   
  
Yo'ling kesib o'tsam - o'zim xijolat,   
Uzoqdan bir seni ko'rsam kifoyat,   
Bir nigohing o'zi menga inoyat,   
Seni hech kim sevolmaydi meningdek.   
  
Joningga jon bo'lmayman-u, sevaman,   
Yoningga bir kelmayman-u, sevaman,   
Ismingni ham bilmayman-u, sevaman,   
Seni hech kim sevolmaydi meningdek.   
  
Sen ko'kdagi harir ko'ylak, hur-pari,   
Ko'k ko'ldagi tinib qolgan suvpari.   
Muhammadning ko'nglidagi dilbari,   
Seni hech kim sevolmaydi meningdek.

**MEN BITTADURMAN**  
  
Sanam, sochingdan ham shaydolaring ko'p,   
Husning oshiqlari - adolaring ko'p.   
Nimang ko'p, ko'yingda gadolaring ko'p,   
Ammo men bittaman, men bittadurman.   
  
Bek yigit bir sening poyingda xorman,   
Garchi diydoringga mushtoqu zorman,   
Men beun sevarman, men jim sevarman,   
Qiyomatgacha shul sukutdadurman.   
  
Deydilar: muhabbat bilmas masofa,   
Ayriliqni pisand qilmas masofa.   
Kelursan o'zing deb bir kun insofa -  
Gohi Toshkent, gohi Urgutdadurman.   
  
Tiling bilmasam ham tushungandayman,   
Sen bilan gohi do'st tutingandayman.   
Gohi bu do'stlikdan o'kingandayman,   
Ming bir xayol ichra ming bittadurman.   
  
Suymoq - bu gulxanda kuymoq azali,   
Men shahar erkasi, sen tog' go'zali.   
Eslab yur yodingga tushgan mahali -  
Shaydolaring ko'p-u, men bittadurman!..

**YOLG'ONCHILAR**  
  
Suluvlardan suluv bir qiz sochim silar,   
Mening esa ko'zlarimdan yosh tomchilar.   
Sevaman deb aldar meni yolg'onchilar,   
Yuragimni yo'lbarslarga yediraman.   
  
Senga nima gunoh qildim, ey jodugar,   
Senga asal tutsam, menga berding zahar?..   
Izlab-izlab topganim sen bo'lsang agar,   
Yuragimni yo'lbarslarga yediraman.   
  
Ko'hna dunyo, bu qizlaring buncha go'zal,   
Qarab tursam, ko'klarda oy-kuncha go'zal.   
Qancha go'zal bo'lsa, aldar shuncha go'zal!..   
Yuragimni yo'lbarslarga yediraman.   
  
Hozir ko'zim yumamanu yerga yotib,   
Yuragimni sug'uraman qon yig'latib.   
Yo'lbarschalar yesin uni kasirlatib -  
Yuragimni yo'lbarslarga yediraman.   
  
Kimni suysam suyganimdan kuygan dilim,   
Ko'z o'ngimda bo'laqolsin tilim-tilim.   
Xarom bo'lsin muhabbatsiz ko'rgan kunim,   
Yuragimni yo'lbarslarga yediraman!..

**SEVGI SADOSI**  
  
Gulim, mehr ko'zda degani yolg'on,   
Mening dilimda hech o'chmas yolqinsiz,   
Qancha ko'rishmasak shuncha qadrdon,   
Qancha olis bo'lsak shuncha yaqinsiz.   
  
Devona oshiqman, men bir devona,   
Ayting, sizdan bo'lak kimim bor yana?..   
Siz yo'q chog'imdagi dunyom begona,   
Siz yo'q bog'imdagi gullar yoqimsiz.   
  
Siz achchiq qismatim, siz iztirobim,   
Siz shirin dardimsiz, shirin azobim,   
Siz mening ko'klardan topgan oftobim,   
Yerlarda yo'qotgan ko'zmunchog'imsiz.   
  
Yodimda kechagi sho'xliklaringiz,   
Ko'ksimni kuydirgan kipriklaringiz,   
Siz o'sha - orzusi oydan oydin qiz,   
Siz o'sha - kulgusi qo'ng'irog'imsiz.   
  
Siz o'sha ko'zimning kiftida yurgan,   
Siz o'sha ko'nglimga ko'ngli in qurgan,   
To'kilay deb tilim uchida turgan  
She'rimsiz, bir umr bitmas ohimsiz...

**x x x**  
  
Sevgi bamisoli lolaqizg'aldoq,   
Teginmay bo'lmaydi,   
Tegsang to'kilar.   
Alvon bir gumbazning o'rtasi oppoq...   
Buni bir menu bir kapalak bilar.   
  
Men o'sha gumbazga boshimni suqdim -  
Qizil ko'ylakli bir qizgina kular:   
Bunday boqma menga, uqdingmi?   
Uqdim...   
Buni bir menu bir kapalak bilar.   
  
So'ng u oqqanotim uchdiyu ketdi,   
Uning umri bir kun - choshgohda o'lar.   
Momo yer aylanib manzilga yetdi,   
Buni bir menu bir charxpalak bilar...   
  
Sevgi bamisoli g'arq pishgan shotut,   
Teginmay bo'lmaydi,   
Tegsang to'kilar.   
Sevdingmi, yuz yil kut,   
Sevmasang unut!..   
Bunisin bir menu bir malak bilar.   
  
U meni kutadi yuz yildan so'ng ham,   
Ko'r bo'lib qolguncha yo'lga termular...   
Sevgi - mening barcha dardimga malham,   
Buni bir o'zimu bir yurak bilar.

**x x x**  
  
Tugalmaydi dardim mening,   
O'lsam kerak.   
Tuproq bilan og'a-ini  
Bo'lsam kerak.   
  
O'lim nima? Bu ham bitta  
Sayr, Ona.   
O'g'ling qaro yerga ketdi,   
Xayr, Ona...   
  
Tuzalmas bu dardim mening,   
Umidim yo'q.   
Xira shamdek ko'zlarimda  
So'nmoqda cho'g'.   
  
Cho'g' nimadir? Cho'g' ham tutab,   
Kul bo'ladi.   
Inson bir kun o'z mayliga  
Qul bo'ladi...   
  
Yuragimni tamom qildim,   
Yig'layverib.   
Huzurimda ajal turar,   
Qoshin kerib.   
  
Men hayotda o'limga tik   
Boqib o'sdim...   
Qani menga atalgan joy,   
Ketdik, do'stim!

**UYQUDAGI QIZ**  
Qaro yerga qo'yib bosh,   
Bir qizgina uxlaydi.   
Ko'zlariga to'lib yosh,   
Hur qizgina uxlaydi.   
  
Yotar qurib darmoni,   
Mangu uxlar gul yonoq.   
Ko'ngli to'la armoni,   
Qo'yni to'la qizg'aldoq...   
  
Bu dunyoda hech sendek  
Qiz yo'q edi, tur, singlim,   
O'zing orzu qilgandek  
To'y qilamiz, yur singlim.   
  
Oy yuzingga bir nafas,   
Harir ro'mol o'rarsan.   
Gul-gul yonib muqaddas,   
Chimildiqqa kirarsan...   
  
Qaro yerga qo'yib bosh,   
Bir qizgina uxlaydi.   
Nurxon otli qalamqosh,   
Hur qizgina uxlaydi.

**BIR QIZ YIG'LAR**  
  
Bir qiz yig'lar buloq boshida,   
Ma'yus majnuntollar qoshida,   
Ko'ngi ohi ko'zin yoshida:   
Bevafo ko'p ekan dunyoda...   
  
Nigohida oftoblari bor,   
Nolishlarin javoblari bor,   
So'ngan sevgi azoblari bor,   
Bevafo ko'p ekan dunyoda...   
  
Tovoniga tushgan kokillar,   
Qizginaga qo'shilib yig'lar,   
Bir so'z dilga sanchadi tig'lar -  
Bevafo ko'p ekan dunyoda...   
  
Dildan ko'chib ketsa xayollar,   
Yomonga yo'q ekan jazolar,   
Yolg'on dunyo ekan dunyolar,   
Bevafo ko'p ekan dunyoda.   
  
Ermak ekan endi Laylolar,   
Majnun g'arib kezgan sahrolar,   
Ertak ekan Tohir-Zuhrolar,   
Bevafo ko'p ekan dunyoda...   
  
Bir qiz yig'lar buloq boshida,   
Ma'yus majnuntollar qoshida.   
Ko'ngil zori ko'zin yoshida:   
Bevafo ko'p ekan dunyoda.   
  
Qo'y yig'lama mening jon singlim,   
Men ham sendek bag'ri qon singlim.   
Menga ham yo'q mehribon singlim,   
Bevafo ko'p ekan dunyoda,   
Muhabbat yo'q ekan dunyoda!

**HAQIQAT**  
  
Yuraging siqilib borib shahardan,   
Sekin gapga solsang mo'min dehqonni.   
Qodiriyni eslar yozuvchilardan,   
Artistlardan esa - Shukur Burhonni...   
  
Sening tilla gardish ko'zoynaging bor,   
Lekin berkitolmas u ham ginangni.   
Nafis jild kitoblar yig'massan bekor,   
Bekor olmagansan pianinangni.   
  
Mana ko'rib qo'ying - Odaliska bu.   
Ranglarga e'tibor bering, ranglarga.   
Behzod chizgilari emas sizga bu.   
San'atda yetmoq yo'l bo'lsin bizga bu  
Nozikfahm rum - faranglarga.   
  
Mana bu Otello. O'sha xabash shox.   
Sahna - Ovrupodir (yana o'sha yoq).   
Dunyoda hech kimda yo'q bunday ovoz,   
Dunyoda hech kimda yo'qdir bu nigoh!..   
  
Deysan: bu kitobim ichi to'la dur,   
Deysan: bu kitobim bitta nusxadir,   
Tasvir o'zi hayot, jumla qisqadir,   
Lekin baribir...   
  
Lekin baribir,   
Yuraging siqilib borib shahardan,   
Sekin gapga solsang otang - dehqonni,   
Qahhorni eslaydi yozuvchilardan,   
Artistlardan esa Halimaxonni.

**ERKA KIYIK**  
  
Erka kiyik, maylimi bir erkalasam,   
Majnun bo'lib, sahrolarga yetalasam,   
Bu dunyoda birday g'arib men ham, sen ham,   
Erka kiyik, maylimi bir erkalasam?..   
  
Sening ko'zing qora, mening ko'zim qora,   
Sening bag'ring yara, mening bag'rim yara,   
Bu dunyoda sen bechora, men bechora!..   
Erka kiyik, maylimi bir erkalasam?..   
  
Shamol emas, izing quvib yurdi kamon,   
Sayyod mening kulbamni ham qildi vayron,   
Sening joning, mening jonim - omonat jon,   
Erka kiyik, maylimi bir erkalasam?..   
  
Kel, yig'laymiz birgalashib yantog'larga,   
Sahrolarda qurimagan buloqlarga,   
Ikkalamiz yaralibmiz qiynoqlarga,   
Erka kiyik, maylimi bir erkalasam?..   
  
Umrimizning barcha yo'li, so'qmog'i cho'g',   
Cho'g'dan qo'rqma, beyuz qo'ygan qopqondan qo'rq,   
Bu dunyoda senga do'st yo'q, menga do'st yo'q,   
Erka kiyik, maylimi bir erkalasam?..   
  
Soch oqardi, dildosh kutib ko'zim toldi,   
Yuragimdan to'kilmay ne so'zim qoldi,   
Yo'l so'ngida, hech bo'lmasa o'limoldi  
Erka kiyik, maylimi bir erkalasam?..

**OQIBAT**  
  
Mehr yuraklarda qotsa ichikib,   
Oqibat ham bo'lgay anqo urug'i.   
Elning kichigini g'ajir kichigi  
Ulug'ini esa ulug'i...   
  
Polvoni polvonni chalmoqqa mahtal,   
Dorbozi dorbozin ko'rolmay yashar.   
Hofizlar qo'shiq aytishdan avval,   
Bir-birlarin qarg'ab ovoz sozlashar.   
  
Ziyolilarga kerakmas maydon;   
Tinchitar bir-bitin sal g'oyibona,   
Olimi olimin olimlik bilan,   
Shoiri shoirin ham shoirona!..   
  
Mehr yuraklarda qotsa ichikib,   
Oqibat ham bo'lg'ay anqo urug'i,   
Elning kichigini g'ajir kichigi,   
Ulug'ini esa chaynar ulug'i.   
  
Andisha degan bir bog' bo'lar vayron,   
Go'yo bu chamandan yalmog'iz o'tgan.   
Onalar qizlarin tanimay hayron,   
Qizlar onalarin ismin unutgan.   
  
Bir umr yelkada ko'tarib o'zi,   
O'zi bolasining rahmiga mushtoq.   
O'g'illar mushtidan ko'karib yuzi,   
Otalar yig'lagay sochlari oppoq...   
  
Bo'ldi. She'rim tamom. Axir siz chidab,   
Yuribsiz-ku, nima qipti men yursam.   
Tomog'imda jonim turibdi yig'lab,   
Jondan ayrilaman endi gapirsam!..

**UZR**  
  
Shuhratga o'ch bo'lsam kerak men gumroh,   
Yolg'on bo'lsa kerak dilda nolam ham.   
To'pori baytlarim bitar paytim goh  
Ko'zimga ko'rinmay qolar bolam ham.   
  
Olamni erkalab erka so'z izlab,   
Bolamni erkalab bir so'z aytmayman.   
Mushukday suykalib kelsa ham muzlab,   
Betidan bir o'pmay uydan haydayman.   
  
Qalam ushladimmi demak - o'yin bas,   
Yayrab ocholmaydi gul dudog'ini.   
Bundoq yurak yutib so'rasha olmas,   
Xonamda qoldirgan qo'g'irchog'ini.   
  
Burchak-burchakda jim tortishar burun,   
Bilmam qanday o'yu xayol ichida.   
Tuzsiz she'rlarim deb shirindan-shirin  
Bolalarim yurar oyoq uchida...   
  
Ular she'r yozmasin hech menga o'xshab  
Mendan nafi ko'proq tegar elimga.   
Shoh asar bo'lsa ham tupurdim o'sha -  
Bolamni yig'latib yozgan she'rimga!

**x x x**  
  
G'irot mingan Go'rog'li  
Bobom qani, aytinglar,   
Qo'ng'irotlik Alpomish  
Og'am qani, aytinglar...   
  
Tustovuqday tovlangan  
Olam qani, aytinglar.   
Ko'lda kiyik ovlangan  
Dalam qani, aytinglar.   
  
Kokillari yer o'pgan  
Sanam qani, aytinglar.   
Kuyib ketgan jonimga,   
Malham qani, aytinglar  
  
Dardim aytsam tushungan  
Odam qani, aytinglar?..   
  
Ko'nglim gulday ezilib,   
Ko'zimga yosh to'lyapti  
Eh, quyoshga osilib,   
Botib ketgim kelyapti!

**TURKMAN QIZ**  
  
Aylanaman, Sharqni kezib aylanaman,   
Iboli bir yor topolmay o'ylanaman.   
O'z yurtimning suluvlari til uqmasa,   
Uzun ko'ylak turkman qizga uylanaman...   
  
Ko'zim tushsa yuzlarin lov-lov yonadi,   
Yelkasida qirqta chaman tovlanadi,   
Kesilmagan kokillari to'lg'onadi,   
Uzun ko'ylak turkman qizga uylanaman...   
  
U elining urflarini qilmaydi xor,   
Beshigi hech allasiga bo'lmaydi zor,   
Qoshida momosi qo'ygan o'smasi bor,   
Uzun ko'ylak turkman qizga uylanaman...   
  
U ajralib turar turfa gul ichida,   
Oftob chiqib, oftob botar kulgichida,   
O'z tilida gapirmaydi til uchida,   
Uzun ko'ylak turkman qizga uylanaman...   
  
Bir xil libos kiymish ko'rdim nechalari  
Oybaldog'i yonib turar kechalari.   
Yashnab ketar yursa Toshkent ko'chalar  
Uzun ko'ylak turkman qizga uylanaman.   
  
Go'shangaga kirganimda yorga yetib,   
Menga o'lan so'ylab berar yodlar etib  
Bobolarim ruhlarini shodlar etib,   
Uzun ko'ylak turkman qizga uylanaman.

**SODDA MUHAMMADMAN...**  
  
Sodda Muhammadman,   
Sodda Muhammad -  
Turkman qizni maqtab baloga qoldim,   
Ko'ylagiga havas qilgandim faqat,   
Toabad tuganmas baloga qoldim...   
  
Nedan ranjidingiz jon singillarim,   
Qaboqlar uyuldi, chimrildi qoshlarю  
Turkman tushunmay tosh otsa chidadim.   
Ammo yomon botdi siz otgan toshlar.   
  
Yorug' dunyoda-ku bari qiz go'zal,   
Millat tanlamas-ku husn degani,   
Nigohim Jayhundan sakrab o'tsa sal,   
Qaydan bilay sizga malol kelganin.   
  
Yurtim suluvlari, sizga yo'q taraf,   
Qoshingizda o'sma yursa sirqailb,   
Uzun sochingizni o'rsangiz tarab,   
Boqsa degan edim oy ham suqlanib.   
  
Asli turkman qiz bir bahona xolos,   
Izlaganim edi sizlar kabilar,   
Qo'msaganim - hayo momolarga xos,   
Sog'inganim edi Kumushbibilar...   
  
Yonsam hajringizda mening yonishim,   
Kuysam siz tufayli ko'nglimdagi cho'g',   
Turkman qizlardan yo'q mening tanishim,   
Qalinga tuyam haam tushib qolgan yo'q!

**PALAXMON**  
  
Osmon yerga engashib,   
Bulut sog'di kun bo'yi,   
Yolg'onchi yor to'yida  
Yomg'ir yog'di kun bo'yi.   
  
Yomg'ir emas, bu xalqob  
Kelinchak ko'z yoshidir.   
Yig'lama yor, qiz bola  
Palaxmonning toshidir.   
  
Qayg'urmagil qo'y, chorboq  
Aylanamiz yur do'stim,   
Peshonang shu ekan, bu -  
Taqdir, dedi bir do'stim...   
  
Taqdir emas, ayirgan,   
Yorning qalam qoshidir.   
Qolaversa, qiz bola  
Palaxmonning toshidir.   
  
Egilmagan yerlarga  
Egib yigit boshimni,   
Palaxmon-ey qaylarga  
Otding yoqut toshimni!

**AJAB DUNYO**  
  
Ikki buyuk shoir, ikki musofir –  
Navoiy Hirotda, Qobulda Bobur.   
Sizni o’ylatmasmi bu jumboq, bu sir,   
Navoiy Hirotda, Qobulda Bobur…  
  
Buni tasodifmi atayin, ayting,   
Qitmir qismat o’yni deyinmi yo bir?   
Ko’rib qo’y, Turkiston, ikki shoh bayting –  
Navoiy Hirotda, Qobulda Bobur.   
  
Jafo etganga ham jabr etmadik,   
Gadoni siyladik goho, xudo bir.   
Daholarimiz qadriga yetmadik –  
Navoiy Hirotda, Qobulda Bobur.   
  
Yer yonar jahannam afg’onda yal-yal,   
Kulrang ko’rpa yanglig’ bulut yonodur.   
Yonar ne tiklagan bo’lsa bir mahal –  
Navoiy Hirotda, Qobulda Bobur.   
  
Ikki buyuk hikmat, ikki xush zabon,   
Ikki buyuk dildan yo’qdir sado bir.   
Biz g’animga bejang topshirgan qo’rg’on –  
Navoiy Hirotda, Qobulda Bobur.   
  
Uchrashishmagandi ular hayotda,   
Yoturlar yonma-yon ikki lahatda.   
Nima deysiz endi, hayot-hayot-da –  
Navoiy Hirotda, Qobulda Bobur.

**DALADA**  
  
Qovushmagan ikkita taqdir.   
(Balki u ham o’zicha haqdir).   
Orasiga ikki egatni  
Atay tashlab o’tdi brigadir…  
  
Qovushmagan ikkita nigoh.   
(Balki savob bu, balki gunoh).   
Orasiga ikki egatni   
Atay tashlab o’tdi brigadir…  
  
Hamma qizning ko’zi ularda,   
Hammasi bir bo’lib o’ylardi.   
Orasiga ikki egatni  
Atay tashlab ketdi brigadir.   
  
Ikki egat oralarida,   
Ko’kka o’rlab ketguncha xirmon.   
Ikki egat oralarida  
Besh millionga yetguncha xirmon.   
  
Zorlanadi yalinchoq nigoh  
— Kel yonimga, birga teramiz.   
Unamaydi tortinchoq nigoh:   
— Odamlarga kulgi bo’lamiz…

**SHOIR SEVGISI**  
  
Tanimayman deysiz,   
Bilmayman deysiz.   
Yorijon, nozmi bu,   
Sho’xliklaringiz?..   
Meni tanir hatto,   
Kipriklaringiz,   
Siz esa shoirni  
Sevmayman deysiz.   
  
Ko’rib-ko’rmaslikka  
Olmoqlar oson.   
Siz-ku ko’rsangiz ham  
Olmaysizu tan,   
Meni tanib, hatto  
Har kun ko’chamdan,   
Sochingiz qo’l silkib  
O’tar yorijon.   
  
Bilaman taxminan  
Shunday o’ylaysiz:   
Shoirlar – devona,   
Tuzalmaydilar.   
Shoirning sevgisi  
O’tkinchi deysiz,   
Shoirlar odamdek   
Sevolmaydilar.   
  
Yona-yona bir kun  
Ko’yingizda men,   
Ado bo’ladirg’on  
Qulga o’xshayman.   
Eng go’zal she’rimni  
To’yingizda men,   
Poyingizga gulxan  
Qilib to’shayman.   
  
Qo’rqmang. Yangrar qo’shiq.   
Tugamas o’yin.   
Ko’rganlar sizdan ko’z  
Uzolmaydilar.   
Shoirlar buzolmas  
Birovning to’yin,   
Birovning uyini  
Buzolmaydilar.

**SANAM**  
  
Bir qarab qo’ysang nadir  
Bizga ham goho sanam.   
Menga sensiz beqadr  
Dunyo sanam, dunyo sanam.   
  
Sen o’zing shamsu hilol,   
Kuydirgi yor, sohibjamol.   
Sensiz ul osmonda yo’q  
Ma’no sanam, ma’no sanam.   
  
Ko’zlari jayron o’zing,   
O’z husniga hayron o’zing.   
Tengi yo’q, timsoli yo’q  
Zebo sanam, zebo sanam.   
  
Boq, ajab g’avg’odamiz,   
Sevgi degan sahrodamiz.   
Qays o’zimu sen ekan  
Laylo sanam, Laylo sanam…  
  
Bir qarab qo’ysang nadir  
Bizga ham goho sanam.   
Menga sensiz beqadr  
Dunyo sanam, dunyo sanam.